open-index/open-wikipedia-markdown huggingface dataset:
לאונרד ססקינד

**לאונרד ססקינד** (באנגלית: **Leonard Susskind**; נולד ב-1940) הוא פיזיקאי יהודי-אמריקאי המתמחה בפיזיקה תאורטית, פרופסור באוניברסיטת סטנפורד. תחומי המחקר שלו כוללים את תורת המיתרים, תורת השדות הקוונטית, פיזיקה קוונטית-סטטיסטית וקוסמולוגיה קוונטית. ססקינד נחשב לאחד מאבות תורת המיתרים, על שהציע לראשונה, יחד עם יוצ'ירו נמבו והולגר בך נילסן, את הרעיון שחלקיקים עשויים להיות למעשה מצבים מעוררים של מיתרים יחסותיים. ססקינד הציע ב-1995, במסגרת תורת המיתרים, פירוש מדויק לעקרון ההולגרפי. כמו כן, היה לפיזיקאי הראשון שהגה את הרעיון של string theory landscape ("תמונת הנוף של תורת המיתרים") ב-2003.

ססקינד זכה בשנת 1998 בפרס סאקוריי לתאוריות בתחום פיזיקת החלקיקים, על "תרומתו החלוצית לפיתוח של מודלים של מיתרי חלקיקים האדרונים, תאוריות כיול סריגים, כרומודינמיקה קוונטית, ושבירת סימטריה דינמית". לדעת רעיו לתחום, ססקינד הטיל חותמו על המחקר המדעי, ביישמו "דמיון מבריק ומקורי במחקר התאורטי של טבע החלקיקים והכוחות האלמנטריים המרכיבים את העולם הפיזיקלי".

## קורות חיים
ליאונרד ססקינד נולד למשפחה יהודית מניו יורק, בשנת 1940. הוא החל לעבוד כאינסטלטור בגיל 16, במקום אביו שחלה. לאחר מכן נרשם ללמודי הנדסה בסיטי קולג' של ניו יורק, שבמהלכם שינה את תחום לימודיו וסיים את התואר הראשון שלו, ב-1962, במחלקה לפיזיקה. את לימודיו המשיך באוניברסיטת קורנל, שם סיים את הדוקטורט ב-1965.

בין השנים 1966–1970 שימש ססקינד כאסיסטנט, ולאחר מכן כמרצה, במחלקה לפיזיקה בישיבה יוניברסיטי. ב-1973 מונה לפרופסור מן המניין באוניברסיטת תל אביב, משם חזר להרצות בישיבה יוניברסיטי, בה זכה בתואר פרופסור לפיזיקה. בשנת 1979 החל לכהן כפרופסור באוניברסיטת סטנפורד, כאשר בשנת 2000 החל לשמש על תקן הפרופסורה לפיזיקה של פליקס בלוך. החל משנת 2009 משמש גם כמנהל מכון סטנפורד לפיזיקה תאורטית.

### קריירה מדעית
ססקינד היה אחד מבין שלושת הפיזיקאים הנודעים שגילו בצורה עצמאית, בסביבות 1970, כי מודל התהודה הכפולה של גבריאל ונציאנו להתנהלות הכוח החזק ניתן לתיאור באמצעות מודל מכני קוונטי של מיתרים, והיה הראשון שהגה את הרעיון של *תמונת הנוף של תורת המיתרים* (string theory landscape).
ססקינד תרם למספר תחומי מחקר פזיקליים שונים. מתרומותיו המרכזיות:
* פיתוח עצמאי של מודל תורת המיתרים לפיזיקת החלקיקים
* תאוריית כליאת הצבע בקווארקים
*תאוריית שבירת הסימטריה המכונה לעיתים בשם "תאוריית הטכניקלור"
*התאוריה הקוסמולוגית העצמאית, אם כי השנייה להיות מוצעת, של הבאריוגנזה
*עקרון ההשלמה לחורים שחורים
*השערת הקשירה האקראית (causal patch)
*העיקרון ההולוגרפי
*פיתוח תאוריית המטריקס (מודל המטריקס של בנקס, פישלר, שנקר וססקינד) כמודל שקול לתורת M, אשר מהווה אב-טיפוס מתמטי פורמלי של תורת M, וכלי לחקירת מאפייניה
*הצגת רעיון יישום קשרי האנטרופיה ההולוגרפיים להסברת מבנה היקום הפיזיקלי
*הרעיון של תמונת נוף אנטרופית של תורת מיתרים

## ספרים
ססקינד הוא המחבר של מספר ספרי מדע פופולריים. בהם *[[:en:The Cosmic Landscape|The Cosmic Landscap]]*, ו-*[[:en:The Black Hole War|Black Hole War: My Battle with Stephen Hawking to Make the World Safe for Quantum Mechanics]]*.

## קישורים חיצוניים

* 

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:פיזיקאים יהודים אמריקאים
קטגוריה:בוגרי הסיטי קולג' של ניו יורק
קטגוריה:בעלי תואר דוקטור מאוניברסיטת קורנל
קטגוריה:זוכי מדליית אוסקר קליין
קטגוריה:אמריקאים שנולדו ב-1940
אקווטוריה התיכונה

**אקווטוריה התיכונה** (באנגלית: **Central Equatoria**) היה מחוז אחד מעשרת מחוזות דרום סודאן בשנים 2011 ל-2015. שטחו הכולל היה כ-22,956 קמ"ר, מה שהפך אותו לקטן מבין עשרת המחוזות במדינה. גודל האוכלוסייה בו היה כ-1,103,592 נפש (נכון ל-2008). במקור היה המחוז חלק מחבל אקווטוריה, שפוצל למספר מחוזות. שמו המקורי היה בחר אל ג'באל והוא שונה באופן זמני לפי חקיקה ב-1 באפריל 2005 לאקווטוריה התיכונה. ג'ובה, בירתה של המחוז לשעבר היא גם עיר הבירה של מדינת דרום סודאן.

## חלוקה לנפות
מחוז אקווטוריה התיכונה, בדומה לשאר המחוזות, חולק לנפות. בראש כל נפה עמד נציב שמינה נשיא המדינה, סאלווה קיר מאיארדיט. להלן נפות מחוז אקווטוריה התיכונה:
* נפת ג'ובה
* נפת לייניה
* נפת מורובו
* נפת טרקקה
* נפת יאי
* נפת קאג'ו קג'י

ערים חשובות במחוז לשעבר: ג'ובה, קאג'ו קג'י, ליריה, מנגאלה, רוקון, טאלי, טרקקה, יאי, גמייזה, טומבק, טינדילו, מוני ורג'ונג.

## ראו גם
* אקווטוריה
** אקווטוריה המערבית
** אקווטוריה המזרחית

## קישורים חיצוניים


* 
*  Equatorians Abroad
* UNHCR Sudan Operations: Sudan/Chad situation update 42, 8 Dec 2005 describing name change
* State Government Profile


קטגוריה:דרום סודאן: מדינות
אות הוקרה מטעם האלוף

**אות הוקרה מטעם האלוף** הוא אות המוענק על ידי צה"ל לאזרח, שעשה מעשה רב-חשיבות למען צה"ל או למען ביטחון מדינת ישראל. על ייסוד האות החליטה ממשלת ישראל ב-27 בינואר 2005.

## זכאות לאות
אות ההוקרה יוענק לאזרח ישראל או לתושב קבע בשל מעשה או התנהגות שאין בהן כדי להעניק אות הערכה מטעם הרמטכ"ל, כביטוי סמלי של הוקרה על מעשה רב-חשיבות שעשה המקבל, במישרין או בעקיפין, לחיזוקו של צה"ל, ואשר יש בו כדי לקדם את ביטחון מדינת ישראל.

אות הוקרה מטעם האלוף נענד על חולצה אזרחית בלבד.

## זכאים
נכון ל-2020, הוענק האות שלוש פעמים. ב-2005 הוענק האות לשחר קשת ומנחם גלבוע על חלקם בעצירת מחבל מתאבד שביצע פיגוע בתחנת סונול באריאל ב-2002. האות הוענק גם לד"ר אייל ברבלק על ידי מפקד פיקוד הדרום ב-2012 על חלקו בטיפול בפצועים בעת מתקפת טרור בדרום ישראל באוגוסט 2011.

## קישורים חיצוניים
* פקודת מטכ"ל 33.0807 עיטורים, ציונים לשבח ואותות הערכה
* לרשימת מקבלי אות הוקרה מטעם האלוף, באתר הגבורה

## הערות שוליים

קטגוריה:ישראל: עיטורים
איזראל וייבריישן

**איזראל וייבריישן** (באנגלית: **Israel Vibration**) היא שלישיית רגאיי שמקורה בקינגסטון בירת ג'מייקה. השלושה נפגשו בילדותם במרכז שיקום לילדים חולי פוליו, והפכו לאחת הלהקות המצליחות בג'מייקה בשנות ה-70 המאוחרות.

חברי הלהקה הם: לאסטל "וויס" בולגין, אלברט "אפל גבריאל" קרייג, וססיל "סקלי" ספנס.

הלהקה הוקמה בקינגסטון בשנת 1969, את אלבומם הראשון מימנה תנועת "שנים עשר השבטים של ישראל" (זרם בראסטפארי).

ב-23 במרץ 2020 נפטר חבר הלהקה אלברט "אפל גבריאל" קרייג. חבר הלהקה ססיל "סקלי" ספנס נפטר ב-26 באוגוסט 2022.

## דיסקוגרפיה
משנת 1978 עד 2010 הוציאה הלהקה 29 אלבומים:

## קישורים חיצוניים

* 

קטגוריה:להקות רגאיי
קטגוריה:ראסטפארי
קטגוריה:מוזיקאים ג'מייקנים
קטגוריה:נפגעי פוליו
קטגוריה:שלישיות מוזיקליות
סטיבן הולנד

**סטיבן "סטיב" רוי הולנד, [[מסדר אוסטרליה|מדליה (OAM)]]** (באנגלית: **Stephen "Steve" Roy Holland, OAM**; נולד ב-31 במאי 1958) הוא שחיין עבר אוסטרלי, אלוף עולם, שיאן עולם ובעל מדליית ארד אולימפית במשחה ל-1,500 מטר חופשי.

## ביוגרפיה
הולנד נולד בניו סאות' ויילס. הוא התאמן בהדרכתו של לורי לורנס.

### שיאן עולם
בתחרות הכנה לקראת אליפות העולם בשחייה שנערכה בבריזביין, ב-5 באוגוסט 1973 קבע הולנד במשחה ל-1500 מטר חופשי שיא עולם חדש של 15:37.80 דקות, שיפור לשיא העולם של מייק ברטון מארצות הברית (15:52.58 דקות). במהלך המשחה הוא קבע שיא עולם נוסף במשחה ל-800 מטר חופשי בתוצאה של 8:17.60 דקות, שיפור לשיאו של בן ארצו בראד קופר (8:23.8 דקות).

### אלוף עולם
באליפות העולם הראשונה שנערכה בבלגרד, לשעבר יוגוסלביה בשנת 1973 בגיל 15, זכה הולנד במדליית זהב במשחה ל-1500 מטר בשיא עולם חדש של 15:31.85 דקות, לפני ריק דמונט מארצות הברית (15:35.44 דקות) וקופר (15:45.04 דקות). במהלך המשחה הוא שיפר את שיאו העולמי במשחה ל-800 מטר חופשי בתוצאה של 8:16.27 דקות.

במשחקי חבר העמים הבריטי שנערכו בקרייסטצ'רץ', ניו זילנד בשנת 1974 זכה הולנד במדליית זהב במשחה ל-1500 מטר חופשי בתוצאה של 15:34.73 דקות. במהלך המשחה הוא שיפר את שיאו העולמי במשחה ל-800 מטר חופשי בתוצאה של 8:15.88 דקות.

באליפות קווינסלנד שנערכה בבריזביין ב-17 בינואר 1975 קבע הולנד במשחה ל-800 מטר חופשי שיא עולם חדש של 8:15.2 דקות, שבוע לאחר מכן, במשחקי ניו זילנד שנערכו בקרייסטצ'רץ' ב-25 בינואר הוא קבע במשחה ל-1500 מטר חופשי שיא עולם חדש נוסף של 15:27.79 דקות. במהלך המשחה הוא שיפר את שיאו העולמי במשחה ל-800 מטר חופשי בתוצאה של 8:15.02 דקות.

במבחנים האוסטרליים לאולימפיאדת מונטריאול שנערכו בסידני בפברואר 1976 קבע הולנד במשחה ל-1500 מטר חופשי שיא עולם חדש של 15:10.89 דקות. במהלך המשחה הוא שיפר את שיאו העולמי במשחה ל-800 מטר חופשי בתוצאה של 8:06.27 דקות. יומיים לאחר מכן, הוא שיפר שוב שיפר את השיא והעמיד אותו על 8:02.91 דקות. במשחקים עצמם הוא זכה במדליית ארד במשחה ל-1500 מטר חופשי בתוצאה של 15:04.66 דקות, אחרי בריאן גודל שקבע שיא עולם חדש של 15:02.40 דקות ובובי האקט (15:03.91 דקות) שניהם מארצות הברית. נוסף לכך, הוא סיים במקום חמישי במשחה ל-400 מטר חופשי בתוצאה של 3:57.59 דקות.

לאחר המשחקים האולימפיים פרש הולנד משחייה תחרותית.

## תארים והישגים
*הולנד קבע 11 שיאי עולם (4 במשחה ל-1500 מטר חופשי ו-7 במשחה ל-800 מטר חופשי) ו-5 שיאי אוסטרליה.
*בשנת 1989 זכה הולנד להכלל בהיכל התהילה הבינלאומי של השחייה.

## ראו גם

* התפתחות שיא העולם במשחה ל-800 מטר חופשי
* התפתחות שיא העולם במשחה ל-1500 מטר חופשי

## קישורים חיצוניים

## הערות שוליים

קטגוריה:זוכי מדליית הספורט האוסטרלית
קטגוריה:מדליסטים אולימפיים אוסטרלים
קטגוריה:אלופי עולם בשחייה
קטגוריה:שחייני חופשי
קטגוריה:מסדר אוסטרליה: מקבלי מדליה
קטגוריה:שחיינים באולימפיאדת מונטריאול (1976)
קטגוריה:שחיינים אולימפיים אוסטרלים
קטגוריה:שיאני עולם אוסטרלים: שחייה
קטגוריה:אוסטרלים שנולדו ב-1958
AeroLogic

**אירו-לוגיק** (בגרמנית: **eigene Schreibweise: AeroLogic**) היא חברת תעופה למטענים, שהוקמה כתוצאה ממיזם משותף של החברות הגרמניות, DHL ולופטהנזה קרגו.

החברה מפעילה טיסות ל-30 יעדים באסיה, אירופה, המזרח התיכון וארצות הברית.

## תולדות החברה
החברה נוסדה על ידי לופטהנזה ו-DHL ב-12 בספטמבר 2007. בתחילת דרכה נקראה החברה ** Blitz 07-343 GmbH**, ב-9 בינואר 2008, שונה שמה ל-AeroLogic. ל-AeroLogic תעודת מפעיל אוויר משלה (AOC), זכויות תעבורה משלה, והיא אחראית על כל פעולות התעופה כולל מטוסים וטייסים. המטה של AeroLogic ממוקם בשדה התעופה לייפציג. כוח האדם של החברה מונה כיום 490 מתוכם כ-380 אנשי צוות טיסה.

המטוס הראשון מדגם בואינג 777-200F, נמסר לחברה ב-13 במאי 2009, ב-26 במאי אותה השנה קיבלה החברה את אישור הרשויות להובלת מטענים, וב-19 ביוני החלה החברה את פעילותה.

## צי המטוסים
צי המטוסים של החברה נכון לאפריל 2020:

## קישורים חיצוניים

* 
* מדיה וקבצים בנושא Aerologic באתר Airliners.net
* 14 בפברואר 2008 DHL: Port2port.co.il נחשף שמה של החברה החדשה להובלת מטענים אוויריים AeroLogic

## הערות שוליים

קטגוריה:חברות תעופה גרמניות
קטגוריה:חברות תעופה למטענים
קטגוריה:קבוצת לופטהנזה
הבחירות הפרלמנטריות ברוסיה 2011

**הבחירות הפרלמנטריות ברוסיה, 2011,** היו הבחירות למושב השישי של הדומה הממלכתית שהתקיימו ב-4 בדצמבר 2011. בניגוד לבחירות הקודמות, הפעם, אחוז החסימה הורד מ-7% ל-5% בהצעת נשיא רוסיה דמיטרי מדבדב ולא נאסר על המפלגות להתאגד בגושי בחירות - ואף מפלגת השלטון התאגדה בגוש בחירות בשם החזית העממית הכל-רוסית. כאשר מפלגות האופוזיציה הליברליות התאגדו בגוש הבחירות "ועדת ההצלה הלאומית" (בראשות מפלגת החירות העממית "למען רוסיה נטולת שחיתות").

בבחירות השתתפו כל המפלגות הרשמיות ברוסיה: רוסיה המאוחדת, רוסיה הוגנת, המפלגה הקומוניסטית, המפלגה הליברל-דמוקרטית, מפלגת המעשה הנכון ומפלגת יאבלוקו.

הבחירות היו ראשונות מסוגן בכמה מובנים - לראשונה מאז 1990, הפרלמנט נבחר לכהונה בת 5 שנים, במקום 4 שנים כיום ולראשונה מאז הקמתה, מפלגת השלטון (רוסיה המאוחדת), ספגה ירידה בכוחה כאשר קיבלה כ-49% אחוזי הצבעה לעומת 64% בבחירות הקודמות. עם זאת, המפלגה שמרה על כוחה בתור המפלגה הגדולה ביותר חרף הירידה במספר המנדטים, מ-315 ל-238.
## שינויים לקראת הבחירות
[שמאל|ממוזער|אחת מכרזות הבחירות הרבים של מפלגת [רוסיה המאוחדת שנתלו במהלך יום הבחירות בסנקט פטרבורג, 4 בדצמבר 2011]]
שמאל|ממוזער|הפגנת האלפים למחרת יום הבחירות, 5 בדצמבר 2011

* תנועת הכוח האזרחי, ברית כוחות הימין, המפלגה הדמוקרטית של רוסיה התאחדו למפלגת המעשה הנכון.
* המפלגה החקלאית של רוסיה התמזגה עם רוסיה המאוחדת
* מפלגת הירוקים הרוסית ומפלגת הצדק החברתי התאגדו עם רוסיה הוגנת
* מפלגת השלום והייחוד ומפלגת תחיית רוסיה התאחדו עם מפלגת הפטריוטים של רוסיה.

ב-21 במאי 2009, ועדת הבחירות המרכזית של רוסיה הכריזה על החלת ההכנות לבחירות הפרלמנטריות ברוסיה. ביוני 2011 הוחלט לאפשר סיקור טלוויזיוני שווה לכל המפלגות המתמודדות בבחירות.

על פי הערכות של מרכזי מחקר שונים ברוסיה, בבחירות לשלטון המקומי שנערכו בתחילת שנת 2011 ניכרת נסיגה קלה בתמיכת האזרחים במפלגת רוסיה המאוחדת ועלייה קטנה בתמיכה במפלגות האופוזיציה הליברליות.

לראשונה התאפשר להצביע באמצעות הסלולר זאת תוך פתיחת יישום מבוסס ג'אוה שניתן היה להוריד לטלפון הנייד כדי שניתן יהיה לספק שירותי הצבעה מאובטחים. הבוחר נדרש לדווח מראש מהו מספר הטלפון שלו, אם בכוונתו להצביע בדרך זו; ביום הבחירות נשלחה תוכנה מיוחדת למכשיר וניתן היה להצביע פעם אחת, כשלאחריה התוכנה נחסמת ולא מתאפשרת הצבעה נוספת.

במהלך ההכנות לקראת הבחירות הפרלמנטריות, נערכו פריימריז לראשות מפלגת המעשה הנכון ומיכאיל פרוכורוב נבחר למנהיג המפלגה, המזוהה עם המחנה הליברלי ברוסיה אלא שהתקווה לכך שלראשונה מאז 1999, תתמודד מפלגה בראשות אוליגרך לבחירות הפרלמנטריות, התבדתה עד מהרה כאשר מרד פנימי במפלגה הביא לסילוקו של פרוכורוב מהמפלגה.

## תוצאות
להלן הנתונים מתוך אתר ועדת הבחירות המרכזית של רוסיה:

## ההפגנות והמחאה על הטיית קולות וזיופים

ב-5 בדצמבר 2011, כבר למחרת יום הבחירות, יצאו אלפים להפגין במוסקבה, סמוך לכיכר לוביאנקה (מטה שירות הביטחון הפדרלי) ולא הרחק מהקרמלין, כמחאה נגד משטר פוטין ותבעו לערוך ספירה חוזרת של הקולות, בשל זיופי קולות והטיית קולות - תוך הפרת חוקי הבחירות. בהפגנה נעצרו כ-300 איש ביניהם 3 פעילי אופוזיציה בכירים (בוריס נמצוב הליברל-דמוקרט, אדוארד לימונוב, הלאומן שעמד בראש המפלגה הנציונל-בולשביקית וסרגיי מיטרוחין מנהיג מפלגת יאבלוקו). הפגנות נגד תוצאות הבחירות אינן מוזכרות בכלי תקשורת כלל-ארציים, אך הם מזכירים את ההפגנות תמיכה במפלגת השלטון רוסיה מאוחדת.


## קישורים חיצוניים

*דף הבחירות באתר ועדת הבחירות המרכזית

## הערות שוליים

2011
קטגוריה:2011 ברוסיה
קטגוריה:2011 בפוליטיקה
טרואונג טאן סאנג

**טרואונג טאן סאנג** או **טרואונג טאן שאנג** (בווייטאנמית: **Trương Tấn Sang**; נולד ב-21 בינואר 1949) היה נשיא וייטנאם בין השנים 2011–2016, ובתוקף תפקידו זה כיהן גם כחבר הפוליטביורו ויו"ר הוועד הפועל של המפלגה הקומוניסטית השולטת. הוא דורג כמועמד מוביל מספר אחת של המפלגה בקונגרס הלאומי ה-11 שנערך בהאנוי בינואר 2011 והפך לנשיא המדינה בהצבעה של האספה הלאומית ביולי אותה שנה. סאנג חבר בלשכה המדינית מאז 1996 והיה מזכיר המפלגה של הו צ'י מין סיטי בשנים 1996–2000. הוא הועלה לדרגת נציג המפלגה הלאומית מספר שתיים, בתפקיד הצמוד למזכ"ל המפלגה, באוקטובר 2009.

## ביוגרפיה
סאנג נולד בינואר 1949. הוא הצטרף למפלגה הקומוניסטית ב-20 בדצמבר 1969 ונלקח בשבי על ידי ממשלת דרום וייטנאם בשנת 1971 והוחזק בכלא הואה ביין פו, הוא שוחרר תחת הסכם השלום שנחתם בפריז בשנת 1973. הוא בעל תואר ראשון במשפטים.

בין השנים 1983 ל-1986, עמד בראש מחלקת היערנות של הו צ'י מין סיטי, כמו גם בראש המחלקה לפיתוח אזורי כלכלה עירוניים. בשנת 1986, הועלה לדרגת יו"ר ועדת המפלגה של העיר (בתפקיד המקביל לתפקיד ראש העיר וכיהן למעשה כראש עיריית הו צ'י מין). בשנת 1992, הוא הפך ליו"ר המפלגה בהו צ'י מין סיטי. הוא הצטרף הלשכה המדינית בשנת 1996. הוא היה מזכיר המפלגה של הו צ'י מין סיטי, בשנים 1996-2000 ומונה גם לראש הוועדה הכלכלית של המפלגה בשנת 2001. בשנת 2003 הוא ננזף על כך שלא פעל נגד שערוריית השחיתות של נאם קאם בהיותו ראש האדמיניסטרציה בעיר הו צ'י מין. באפריל 2006 הוא מונה לראש מזכירות המפלגה, אשר מפקח על החברות ועל המבנה הפנימי של המפלגה.

בצעד יוצא דופן, סאנג מונה לחבר מס' 2 של המפלגה באוקטובר 2009. סאנג נבחר לנשיא המדינה ב-25 ביולי 2011 עם תמיכה של 97.4% אחוז מהקולות, על ידי האספה הלאומית. הוא נבחר לתקופת כהונה בת חמש שנים.

## קישורים חיצוניים

* 
* 

## הערות שוליים

קטגוריה:נשיאי וייטנאם
קטגוריה:ילידי 1949
מלאכי לוינגר

**יצחק מלאכי לוינגר** (נולד ב-18 באוגוסט 1971) הוא ראש מועצת קריית ארבע-חברון לשעבר. כיהן בתפקיד בין השנים 2018-2008.

## קורות חיים
נולד בחברון, בן למרים ולרב משה לוינגר. למד בישיבת ההסדר קריית שמונה ושירת בצה"ל בחטיבת הצנחנים. בסוף שנות ה-90 הצטרף לליכוד והוא חבר מרכז המפלגה. היה שליח בברית המועצות מטעם "נתיב", ניהל את מדרשת חברון ושימש כמזכיר היישובים שבות רחל והר ברכה במסגרת "אמנה". עסק בתחומים חברתיים שונים והיה שותף לפרויקטים הקשורים לנוער, חינוך ועלייה. פעל בארגון סיורים של ישראלים בחברון. בעל תואר בכלכלה ומינהל עסקים מהמרכז האוניברסיטאי באריאל.

כיהן במשך כשנה כסגן ראש מועצת קריית ארבע. בנובמבר 2008 נבחר לראשות המועצה כשהוא גובר על מאיר לפיד, בנם של מרדכי ומרים לפיד, ועל יעקב שרביט.

בבחירות לרשויות המקומיות שנערכו באוקטובר 2013 נבחר לקדנציה שנייה לראשות המועצה לאחר שגבר על ישראל ברמסון. באוקטובר 2018, הוחלף בבחירות המוניציפליות על ידי אליהו ליבמן.

בבחירות המקומיות ב-2024 התמודד שוב לראשות המועצה והפסיד לישראל ברמסון, שזכה ב-41.7% מקולות הבוחרים, לעומת 38.2%, שקיבל לוינגר.

נכון ל-2025 לוינגר מכהן כמנהל תחום קשרי ממשל בחברת מוזאיק יונייטד

## חיים אישיים
נשוי לעטרת (לבית גרינגרס) ואב לשישה.

## קישורים חיצוניים

* 

## הערות שוליים

קטגוריה:משפחת לוינגר
קטגוריה:ראשי מועצת קריית ארבע
קטגוריה:ראשי רשויות מקומיות מטעם הליכוד
קטגוריה:אנשי נתיב
קטגוריה:בוגרי ישיבת ההסדר קריית שמונה
קטגוריה:בוגרי אוניברסיטת אריאל בשומרון
קטגוריה:ישראלים שנולדו ב-1971
סמואל ג'ונסון (מחנך אמריקאי)

**סמואל ג'ונסון** (באנגלית: **Samuel Johnson**; 14 באוקטובר 1696 – 6 בינואר 1772) היה מחנך, פילוסוף וכומר שחי בקולוניה הבריטית של צפון אמריקה. ג'ונסון האמין בא-מטריאליזם ואנגליקניזם. היה הנשיא הראשון של **אנגליקן קינג'ס**, מכללה שהפכה לאוניברסיטת קולומביה - אחת משמונה האוניברסיטאות החברות בליגת הקיסוס. היה בוגר אוניברסיטת ייל. בנו ויליאם סמואל ג'ונסון שהיה סנאטור אמריקאי אף הוא היה נשיא אוניברסיטת קולומביה.

## קורות חייו
ג'ונסון נולד ב-14 באוקטובר 1696 בגילפורד, קונטיקט. הוא היה חבר קרוב של הפילוסוף האירי ג'ורג' ברקלי, והתכתב עמו לעיתים תכופות. נפטר ב-6 בינואר 1771 בסטרטפורד, קונטיקט.

### הקמת קינג'ס קולג'
הלימודים בקולג' החלו בתאריך 17 ביולי 1754 כאשר ג'ונסון היה המרצה היחיד. הקולג' הוכר רשמית ב-31 באוקטובר 1754 והפך לאוניברסיטת קולומביה ב-1 במאי 1784.

## קישורים חיצוניים

* כתבה על סמואל ג'ונסון באנציקלופדיה של קולומביה

קטגוריה:נשיאי אוניברסיטת קולומביה
קטגוריה:ילידי 1696
קטגוריה:נפטרים ב-1771
הבחירות הפרלמנטריות ברוסיה 2007

**הבחירות הפרלמנטריות ברוסיה 2007** היו הבחירות למושב החמישי של הדומה הממלכתית של הפדרציה הרוסית שהתקיימו ב-2 בדצמבר 2007. אלה היו הבחירות הראשונות שבהן אחוז החסימה של הרשימות המפלגתיות, עלה מ-5% ל-7%. בנוסף, חוק חדש שהתקבל הסיר את השיעור הנמוך המאפשר להצביע כנגד כל המועמדים ובוטלו הבחירות בשיטה הרובנית, נוסף לזה נאסר על חברי רשימה מפלגתית לעבור לרשימות אחרות, ונאסר להתאגד תחת גושי בחירות; ונאסרה השתתפותם של משקיפים רוסיים עצמאיים.

משקיפים מן OSCE והאסיפה הפרלמנטרית של מועצת אירופה, כמו גם כמה מנציגי מפלגות האופוזיציה העריכו את הבחירות כבחירות לא חופשיות, לא הוגנות, ועם הפרות רבות כבעבר, מפלגות האופוזיציה האשימו את השלטונות בזיוף תוצאות הבחירות. מצד שני, משקיפים ממדינות חבר המדינות וארגון שאנגחאי לשיתוף פעולה העריכו את הבחירות כחופשיות, הוגנות ודמוקרטיות. ועדת הבחירות המרכזית של רוסיה אף היא טענה כי לא היו הונאות וזיופים.
## תוצאות
150px|ימין|ממוזער|תוצאות הבחירות
על פי תוצאות ההצבעה, לא אירעו שינויים מובהקים בחלוקת המושבים בדומה; "רוסיה המאוחדת" שמרה על רוב מובהק המאפשר באופן בלעדי לקבל החלטות כלשהן מבלי להתייעץ במפלגות אחרות.

## קישורים חיצוניים

## הערות שוליים

2007
קטגוריה:2007 ברוסיה
ואזה

**וָאזֶה** (בצרפתית: **Oizé**, הגייה: /wa'ze/) היא קומונה במחוז סארט בחבל פיי דה לה לואר בצפון-מערב צרפת. הקומונה ממוקמת כ-25 ק"מ מדרום לה מאן ו-20 ק"מ צפון-מזרחית לקומונה לה פלש (La Flèche). העיר נמצאת ליד נהר קאסו (Casseau). 

בעיר זו נולד מרן מרסן.

## מקומת קדושים בקומונה
*כנסייה מן המאה ה-12.
*ציור קיר של מרטין מטור בירושלים החדשה.
*שער מסוף התקופה הרומנסקית.

## קישורים חיצוניים

* 
* ואזה באתר של מכון '''INSEE'''

קטגוריה:פיי דה לה לואר: יישובים
בועת נדל"ן

שמאל|ממוזער|250px|מחירי הבתים בבריטניה בין השנים 1975 - 2006 (מותאם לאינפלציה)
**בועת נדל"ן** או **בועת דיור** היא סוג של בועה כלכלית בתחום הנדל"ן.

בועת הנדל"ן מאופיינת בעלייה חדה ומהירה בשווי נכסי מקרקעין עד אשר השווי המוערך מגיע לרמות גבוהות באופן לא פרופורציונלי ביחס להכנסה הממוצעת של התושבים או לאינדיקטורים כלכליים אחרים. 

התרסקות של בועות נדל"ן בדרך כלל מלווה בירידה משמעותיות בשווי של נכסי המקרקעין אשר יכולה להוביל למצב בו חוב המשכנתא של בעלי הנכסים יהיה גבוה באופן משמעותי מהערך הנוכחי של הנכס. בדומה לשאר סוגי הבועות הכלכליות, לרוב ניתן לזהות בועת נדל"ן רק בדיעבד, לאחר הדפלציה.

בארצות הברית נהוג להעריך את סבירות עלות נכס נדל"ן באמצעות מדד כללי, לפיו משווים בין מחיר קנייה של דירה לעומת מחיר השכרתה. בארצות הברית, במשך שנים ארוכות, היה מקובל שמחיר קנייתה של דירה גבוה בערך פי חמישה עשר ממחיר השכרתה השנתית. 

האקונומיסט הדגים כיצד סביב מטרופולינים במדינות שונות בעולם, ביניהן ארצות הברית, בריטניה, אוסטרליה וישראל, לשוק הדיור של סוף המאה ה-20 ותחילת המאה ה-21 ישנם סממנים רבים של בועת נדל"ן, ובעיקר עלייה משמעותית של מחירי הדיור והשכירות בהשוואה לתחומים אחרים בשוק ובקיזוז אינפלציה. 

בישראל, היחס המסורתי גבוה יותר כך שמחיר קניית הנכס גבוה משמעותית מהיחס של מחיר השכירות על פני מספר שנים נתון, בהשוואה למדינות אחרות בעולם. מצב שבו אין הסבר מניח את הדעת (כמו למשל שיפור או פגיעה בתשתיות אזוריות) על יחס שונה בהרבה מהיחס הזה, עשוי להעיד על בועת נדל"ן.

## בועות נדל"ן מפורסמות
* בועת הנדל"ן ביפן של השנים 1986 – 1991
* בועת הנדל"ן בארצות הברית של השנים 2005 – 2006
* בועת הנדל"ן באירלנד של השנים 2000 – 2006
* בועת הנדל"ן בספרד של השנים 1985 – 2008

## קישורים חיצוניים
*  - ניתוח משנת 2008 הסוקר את התפתחות בועת הנדל"ן בארצות הברית

## הערות שוליים

קטגוריה:בועות כלכליות
קטגוריה:מקרקעין
קטגוריה:מקרו-כלכלה
קטגוריה:מגורים ודיור
חנקים

[ממוזער|שמאל|250px|[אנקונדה כהה|נחש אנקונדה כהה פוער את פיו.]]
**חַנָּקִים** (שם מדעי: Boinae; מכונה גם **נחשי בריח**) היא תת-משפחת נחשים במשפחת החנקיים. ככל נחשי משפחת החנקיים, כל מיני החנקים אינם ארסיים אלא הורגים את טרפם בחניקה.

המין הגדול בתת-משפחה זו הוא הנחש הכבד בעולם - אנקונדה כהה (*Eunectes murinus*) שאורכו עשוי להגיע ל-6.6 מ' ומשקלו ל-200 ק"ג.
המינים בתת-משפחה זו נפוצים באמריקה המרכזית ואמריקה הדרומית.
## מיון
תת-משפחה זו כוללת, נכון למאי 2025, 37 מינים.
* משפחה חנקיים (Boidae)
** תת-משפחה **חנקים** (Boinae)
*** סוג רב חנק (*Boa*) - בו 5 מינים.
*** סוג *Chilabothrus* - בו 14 מינים.
*** סוג בואה עצים (*Corallus*) - בו 9 מינים.
*** סוג בואה קשת (*Epicrates*) - בו 5 מינים.
*** סוג אנקונדה (*Eunectes*) - בו 4 מינים.
*** סוג ומין יחיד - טיטאנובואה (*Titanoboa cerrejonensis*) - מין נכחד

## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:טקסונים שתוארו בידי ג'ון אדוארד גריי
קטגוריה:חנקיים
קטגוריה:בעלי חיים שתוארו ב-1825
יעקב לוינגר

**יעקב אביעזרי לוינגר** (3 בינואר 1928 – 5 במאי 1995) היה הוגה דעות ישראלי, ראש החוג לפילוסופיה יהודית באוניברסיטת תל אביב.

## קורות חיים
נולד במינכן לד"ר אליעזר ותרצה (פאולה) לוינגר. בין אחיו הם הרב ד"ר ישראל מאיר לוינגר והרב משה לוינגר.

בשנת 1933 עלה עם משפחתו לארץ ישראל, לשכונת שערי חסד. האב, שהיה מקורב לרב השכונה, הרב יעקב משה חרל"פ, עסק במקצועו כרופא ואמו ניהלה פנסיון בביתם. בפנסיון התגורר במשך זמן הסופר שמואל יוסף עגנון, שהשפיע עליו רבות. לוינגר קרא לאחד מבניו חמדת על שם הדמות חמדת (דמות) מספריו של עגנון.

בשנת 1947 החל ללמוד פילוסופיה יהודית, תנ"ך ותלמוד באוניברסיטה העברית בירושלים. בשנת 1951 זכה בפרס על שם חיים נחמן ביאליק לסטודנטים מצטיינים. בשנת 1951 הרצה במסגרת המכון להשתלמות ולשיפור הלשון של משרד החינוך בירושלים. לאחר סיום לימודיו נמנה עם סגל האנציקלופדיה העברית, וכתב ערכים בפילוסופיה יהודית, תנ"ך וספרות עברית. בשנת 1960 קיבל תואר דוקטור על עבודתו "דרכו המחשבתית ההלכתית של הרמב"ם", שנעשתה בהנחיית פרופ' אפרים אלימלך אורבך.

במשך עשרות שנים שימש מרצה לתלמוד, לספרות חז"ל ולהיסטוריה של הפילוסופיה היהודית באוניברסיטת תל אביב ובאוניברסיטת בר-אילן במשרה חלקית. עמד בראש החוג לפילוסופיה יהודית באוניברסיטת תל אביב. שימש מרצה אורח במחלקה לשפות באוניברסיטת טקסס ומרצה אורח במחלקה התאולוגית באוניברסיטת לוצרן. באמצע שנות ה-80 היה חוקר באוניברסיטת הרווארד.

בשנת 1995, במהלך ביקור באוניברסיטת טיבינגן בגרמניה, נפטר.

חלק ניכר ממחקריו וממאמריו הוקדשו לדמותו של הרמב"ם כפילוסוף וכפוסק. בשנת 1967 קיבל את פרס קוגל על ספרו "דרכו ההלכתית של הרמב"ם". בשנת 1996 יצא כתב העת "דעת" לזכרו של פרופ' לוינגר ובו אסופת מחקרים על הרמב"ם.

בשנות ה-60 פרסם בעיתונות בישראל מאמרים ומכתבים נגד כפייה דתית, בעד נישואין אזרחיים ונגד המפלגות הדתיות.

בנו הוא השחקן עידו לוינגר.

## ספריו
* דרכי המחשבה ההלכתית של הרמב"ם: מחקר על המתודה של משנה תורה, 1965
* בין שגרה לחידוש: קווים למחשבת היהדות בזמננו, 1973
* הרמב"ם כפילוסוף וכפוסק, 1987

## עריכותיו
* אנתולוגיה למחשבה יהודית, 1970
* ספר ישעיהו ליבוביץ: קובץ מאמרים על הגותו ולכבודו של ישעיהו ליבוביץ (יחד עם אסא כשר), 1977
* עזר הדת לר’ יצחק בן יוסף פולקר (בן המאה ה-14), 1984

## קישורים חיצוניים

* 
* 
* 
* 

## הערות שוליים

קטגוריה:אנשי העלייה החמישית
קטגוריה:פילוסופים של המאה ה-20
קטגוריה:פילוסופים ישראלים
קטגוריה:חוקרי יהדות ישראלים
קטגוריה:בעלי תואר דוקטור מהאוניברסיטה העברית בירושלים
קטגוריה:סגל אוניברסיטת תל אביב: פילוסופיה יהודית, ספרות חז"ל וקבלה
קטגוריה:משפחת לוינגר
קטגוריה:אישים הקבורים בבית הקברות סגולה
קטגוריה:ישראלים שנולדו ב-1928
קטגוריה:ישראלים שנפטרו ב-1995
קטגוריה:הוגי דעות ישראלים
אוריאל לוינגר

**אוריאל לוינגר** (נולד בשנת 1962) הוא רופא ישראלי, מומחה בתחום האתיקה רפואית, ממונה על תחום האתיקה במרכז הרפואי רבין. מנהל מחלקה פנימית במרכז רפואי לניאדו.

## קורות חיים
נולד בבני ברק לרב ד"ר ישראל מאיר לוינגר. למד בבית הספר "רזי-לי" בבני ברק. בבחרותו עברה משפחתו להתגורר בבזל, שם מונה אביו כרב הקהילה היהודית IGB. למד רפואה באוניברסיטת בזל. השתלם בראומטולוגיה באוניברסיטת ניו יורק ובנוירופיזיולוגיה באוניברסיטת בר-אילן. הוא מומחה לרפואה פנימית, ומשמש רופא פנימאי בכיר בלניאדו - מרכז רפואי צאנז. היה מרצה בפקולטה לרפואה באוניברסיטת תל אביב, ובבית הספר לחינוך באוניברסיטת בר-אילן.

ד"ר לוינגר השתלם באתיקה יהודית וכללית באוניברסיטת בר-אילן, בבית הספר הגבוה לטכנולוגיה בירושלים ובמכון לפסיקה הלכתית בירושלים. הוא ממונה על תחום האתיקה במרכז הרפואי רבין, ומרצה בנושאי אתיקה רפואית, ובנושאי רפואה פנימית, בשלוחה של הפקולטה למדעי הרווחה והבריאות של אוניברסיטת חיפה במכללה החרדית בבני ברק.

ד"ר לוינגר מומחה בנושאי רפואה והלכה. ומפרסם מאמרים בנושאים אלו ובנושאי אתיקה רפואית, בכתבי עת שונים. כמו כן מרצה בנושאים אלו בפורומים שונים. במסגרת פעילותו בבית החולים בילינסון הוא מקיים פעילות מחקרית ושיתופי מחקר עם מוסדות אקדמיים שונים בישראל, בנושאי רפואה והלכה והיסטוריה של הרפואה. ד"ר לוינגר מקורב לרב יצחק זילברשטיין.

נשוי להדסה באואר, ומתגורר בפתח תקווה.

## מפרסומיו
* 
* ד"ר אוריאל לוינגר, רפואה והלכה בהבנתו של הרמב"ם ביד החזקה, אתר דעת
## קישורים חיצוניים

* על ד"ר לוינגר באתר מרכז רפואי בילינסון
* 

קטגוריה:פעילי אתיקה רפואית
קטגוריה:רופאים פנימיים ישראלים
קטגוריה:חוקרי רפואה והלכה
קטגוריה:בוגרי אוניברסיטת בזל
קטגוריה:סגל מרכז רפואי רבין
קטגוריה:משפחת לוינגר
קטגוריה:ישראלים שנולדו ב-1962
הסדר חובות

**הסדר חובות** (גם: **בוררות חוב**, **משא ומתן בענייני חוב** או **הסדרי אשראי**) הוא גישה להפחתת חוב שבה החייב והנושה מסכימים - תוך התפשרות - לצמצם את החוב שביניהם, וצמצום זה ייחשב כאילו החוב שולם במלואו.

יש להבדיל בין הסדר חובות לאיחוד חובות. באיחוד חובות החייב מעביר תשלומים חודשיים לגורם מתווך (הגובה עמלה משלו) והוא זה שמעביר את התשלומים לנושים, בעוד שבהסדר חובות החייב מעביר תשלומים לגורם מתווך (הגובה עמלה משלו) והאחרון מעביר את התשלומים לחשבון נאמנות. הנושים יוכלו לקבל את כספם בתנאי שיגיעו להסדר חובות עם החייב. יתרה מכך הגורם המתווך לרוב ממליץ לחייבים לא להעביר את התשלומים החודשיים, ובכך להכריח בעקיפין או ביודעין את הנושים להגיע להסדר חובות עם החייב במהירות האפשרית.

בין אם מדובר באדם פרטי ובין אם מדובר בחברה עסקית, על מנת לטפל בחובות באופן אחראי ניתן להיעזר בהליך המכונה הסדר חובות על מנת למנוע את המפגש הלא נעים עם אנשי ההוצאה לפועל. החובות הקיימים יכולים להיות במסגרת חובות אישיים של אדם או במסגרת חוב של חברה עסקית, אך תהליך הסדר החובות ומניעת ההוצאה לפועל הוא יחסית זהה.

החייבים יכולים לבחור במספר דרכים כדי להגיע להסדר חובות, באמצעות ייעוץ אינטרנטי, שכירת עו"ד שיפעל למענם מול הנושים, או באמצעות חברה המתמחה בניהול הסדרי חובות.

## הסדר חובות בין אדם פרטי לחברה בע"מ
אחד ההבדלים הקיימים בין חברה עסקית (בע"מ) לאדם פרטי הוא בכך שקיים מסך משפטי המגן על בעלי החברה מפני עיקול נכסיהם הפרטיים.

בשנים האחרונות עולה תדירות הדרישה לפעולה משפטית הנקראת הרמת מסך שעיקרה הוא היכולת לדרוש מבעלי החברה את כיסוי החוב מנכסיהם וביטול "החסינות" לכיסוי החוב שמעניקה החברה.

## תהליך התמודדות עם חוב
בשלב הראשון, אדם פרטי החייב לבנקים כסף בעבור הלוואה או משכנתא שלקח לדוגמה, יקבל התרעה מן הבנק ממנו לווה את הכסף. כבר בשלב זה, מומלץ לנסות להסדיר את החוב על ידי פריסתו מול פקיד הבנק ולהתגמש כך שיהיה ניתן לעצור את סחף החובות כבר בשלב זה.

בשלב הבא, הבנקים יתאמו מול עורך דין חיצוני בנוגע למצב, החייב יקבל מכתב מעו"ד הדורש את התשלום, ומתריע על נקיטת הליכים משפטיים ופתיחת תיק מול בעל החוב בלשכת הוצאה לפועל.

אם החובות לא הוסדרו עד שלב זה, יפתח כנגד האדם תיק בהוצאה לפועל ויתווספו תשלומים נוספים מלבד החוב (הוצאות משפטיות עבור עורך דין, אגרה ללשכת ההוצאה לפועל וכו'). השלב הבא הוא קבלת אזהרה לפני הוצאה לפועל, בהוצאה לפועל יידרש האדם לבצע חקירת יכולת שתקבע את יכולתו להחזיר את החוב וינסו לפרוס את התשלומים על פי הסדר שמחשב את יכולתו הכלכלית של החייב. במצב זה ישלם בעל החוב בכל חודש סכום קבוע לפירעון החובות שלו.

אדם בעל מספר תיקים בהוצאה לפועל יכול לבקש את איחודם ואז סכום הפירעון החודשי יחולק באופן יחסי בין כל הזוכים. בנוסף, לשכת ההוצאה לפועל יכולה לבצע פעולות שונות על מנת להחזיר את החוב לבעליו למשל, לעקל נכסים ומשכורת, לעכב יציאה מן הארץ וכיוצא בזה.

יש לפנות למשרד עורכי דין המתמחה בהסדר חובות. עורך הדין ינסה להגיע לפשרה מול עורך הדין החיצוני או מול עו"ד של הבנק וינסה להגיע להסדר חובות שיספק את החייב מחד אך גם את הבנק וכך ייפסק הליך הפניה להוצאה לפועל.

## ראו גם
* הסדר חוב
## הערות שוליים

קטגוריה:דיני חדלות פירעון
השתקעות (מציאות מדומה)

שמאל|ממוזער|250px|פסקל דומבי 2008
**השתקעות** (על פי האקדמיה ללשון העברית: **אֲפִיפוּת**; באנגלית: **Immersion**) הוא מצב תודעה בו האדם תופש את קיומו המוחשי בעולם שאינו פיזי, במהלך חשיפתו לסביבה שמקיפה את כל חושיו, לרוב מלאכותית.

המושג נמצא בשימוש רב בתיאור מצב המשתמש במציאות מדומה, במיצבים, במשחקי וידאו ובקולנוע.

ג'נט מארי מתארת את ההשתקעות כחוויה הפיזית של שקיעה מוחלטת במים וטוענת שזוהי חוויית מעבר למרחב דמיוני מפותח ושהיא מהנה כשלעצמה וללא קשר לתוכן.

## סוגי השתקעות
לפי ארנסט אדמס, יוצר ויועץ בעיצוב משחקים, אפשר לחלק את ההשתקעות לשלוש קטגוריות ראשיות:
;**השתקעות טקטית**
:השתקעות טקטית נוצרת כאשר מבצעים פעולות טקטיות שדורשות מיומנות ולרוב זה יופיע במשחקי פעולה מהירים. השחקן מרגיש שהוא "לגמרי במשחק" בזמן שהוא מבצע פעולות שתוצאתן מוצלחת.
;**השתקעות אסטרטגית**
:השתקעות אסטרטגית היא יותר מחושבת והיא משויכת עם אתגרים מנטליים. שחקני שחמט חווים השתקעות אסטרטגית כאשר הם בוחרים את המהלך הנכון מתוך מגוון פעולות נרחב.
;**השתקעות נרטיבית**
:השתקעות נרטיבית מתרחשת כאשר השחקן מושקע בסיפור והיא דומה לחוויה שנוצרת מקריאת ספר או מצפייה בסרט.

סטפן ביורק וג'וסי הולופניין ב-*Patterns In Game Design*,  מחלקים את ההשתקעות לקטגוריות דומות, אך קוראים להן השתקעות חושית-מוטורית, השתקעות קוגניטיבית והשתקעות רגשית, בהתאמה. בנוסף לאלה, הם מוסיפים קטגוריה חדשה:
;**השתקעות מרחבית**
:השתקעות מרחבית נוצרת כאשר השחקן חש שהעולם המלאכותי אמין. השחקן מרגיש שהוא באמת "שם" ושהעולם המלאכותי נראה ומרגיש "אמיתי".

## ראו גם
* מיצב וידאו
* מציאות וירטואלית
* משחק מציאות חלופית
* 
* 
* 

## קישורים חיצוניים


*ADSIP Research Centre - University of Lancashire
*Immersion by USC Institute for Creative Technologies
*Annual Summit on Immersive Technology
*pdf download of Joseph Nechvatal's text book: ''Immersive Ideals / Critical Distances''. LAP Lambert Academic Publishing. 2009
* Audio and Game Immersion PhD thesis about game audio and immersion.


## הערות שוליים

סימולציה
חנן לסקין

**חנן לסקין** (נולד בשנת 1935) הוא חתן פרס א.מ.ת לשנת 2011 ומייסד מחלקת הצילום בבצלאל.

## ביוגרפיה

פרופסור חנן לסקין נולד בתל אביב ולאחר שירותו הצבאי עבר לאוסטרליה, שבה שהה עשר שנים למטרות עבודה ולימודים. לאחר סיום לימודי צילום ואמנות באוניברסיטת RMIT במלבורן (המכון הטכנולוגי המלכותי) התחיל את עבודתו בסטודיו לצילום פרסומת ובמקביל התמקד בהצגת עבודותיו בכתבי עת ובמקומות ציבור ובגלריות מקומיות.

בעת ביקור בלונדון הוצע לו על ידי ארגון ויצו לעמוד בראש המחלקה לצילום בתיכון ויצו בחיפה וכך החלה דרכו בתחום הוראת הצילום. במרוצת השנים קידם את הוראת הצילום במוסדות שונים, בין היתר בוויצו חיפה (תיכון ומכללה), המדרשה למורים לאמנות, מכללת הדסה בירושלים, בצלאל ומכללת שנקר. הוא יזם והכין תוכניות לימוד בצילום לרמת בגרות בתיכון, ללימודי טכנאי והנדסאי צילום, ולתואר ראשון ושני בצילום. 

בתחילת שנות השמונים הקים את המחלקה לצילום בבצלאל, הראשונה שזכתה להכרה אקדמית על ידי המועצה להשכלה גבוהה, ועל פי הנחייתו הוכנסו לסילבוס גם לימודי מחשב ווידאו. כמו כן הוא הראשון בתחום הצילום, שהוענקה לו דרגת פרופסור חבר ובהמשך פרופסור מן המניין על סמך עבודתו ופעילותו בצילום ובאקדמיה. בהמשך דרכו כיהן כדיקאן הפקולטה לעיצוב במכללת שנקר, וכנשיא המרכז האקדמי ויצו חיפה,  שירת במועצה לתרבות ואמנות, במוזיאונים, חבר בשתי ועדות להענקת פרס ישראל באמנות ועיצוב ובמשך שנים פרופסור אורח באוניברסיטת ברייטון באנגליה.

במשך השנים הוא זכה בפרסים רבים ומלגות על סמך עבודותיו הרבות. בין הפרסים בהם זכה: פרס הסטודנט הבוגר המצטיין (מלבורן, אוסטרליה), מלגת השתלמות לאומנים (קרן תרבות אמריקה ישראל), פרס מטעם מוזיאון ישראל ע״ש אנריקה קבלין למפעל חיים בתחום הצילום, ומלגת השתלמות באנגליה מטעם המועצה הבריטית, מלבד הפרסים הנ"ל הוא זכה גם בפרס א.מ.ת לשנת 2011. בנימוקי הוועדה נכתב כי פרופ׳ לסקין זכה בפרס על "יוזמתו החלוצית ופורצת הדרך בתחום הוראת הצילום, אשר אפשרה את ייסודה וביסוסה כדיסציפלינה בעולם האקדמיה ויצרה את התשתית המחקרית לצילום”.

אחיו, סגן בני לסקין נפל בתעלת סואץ במלחמת ההתשה.

## קישורים חיצוניים

* 

## הערות שוליים

קטגוריה:סגל בצלאל
קטגוריה:זוכי פרס א.מ.ת.
קטגוריה:צלמים ישראלים
קטגוריה:זוכי פרס אנריקה קבלין
קטגוריה:ישראלים שנולדו ב-1935
יאיר סרוסי

**יאיר סרוסי** (נולד ב-27 בנובמבר 1955) הוא כלכלן ישראלי, כיהן במספר תפקידי מפתח בסקטור הפיננסי הישראלי. בשנים שימש 2009–2016 כיו"ר דירקטוריון בנק הפועלים. החל מאוקטובר 2020 משמש כיו"ר הדירקטוריון של חברת "צים".
## ביוגרפיה
סרוסי הוא בעל תואר ראשון בכלכלה ומדע המדינה מאוניברסיטה העברית בירושלים.

מ-1981–1992 מילא שורה של תפקידים באגף התקציבים של משרד האוצר והיה מנהל משלחת האוצר בארצות הברית ומנהל משלחת הקומודיטיס של המדינה. היה חבר מרכז ההשקעות וקרן המדען הראשי. לאחר פרישתו מהאוצר שימש משנה למנכ"ל חברת הבנייה "מרלז".

בשנים 2001–2009 ניהל את פעילות בנק ההשקעות האמריקאי "מורגן סטנלי" בישראל.

בשנים 1997–2002 כיהן כדירקטור ויו"ר ועדת ביקורת של "בנק הפועלים".

בשנים 2003–2009 כיהן כיו"ר ועדת השקעות של קרן הפנסיה "מבטחים", וכן כיהן כדירקטור ב"חברה לישראל" וחברת "פרוטרום".

בשנת 2007 היה יו"ר מייסד משותף של חברת הנדל"ן "יורופורט", שהונפקה זמן קצר אחר כך בבורסת תל אביב. בשנת 2008 היה סרוסי שותף מייסד, יחד עם נוחי דנקנר, של קרן המזנין "מוסטנג".

באוגוסט 2009 מונה סרוסי לתפקיד יו"ר דירקטוריון בנק הפועלים. סרוסי כיהן כיו"ר פועלים שוקי הון בע"מ, פועלים שוקי הון והשקעות אחזקות בע"מ ופועלים שוקי הון – בית השקעות בע"מ, וחבר בדירקטוריון בחברה הטכנולוגית "די.אס.פי. גרופ". הוא התפטר מתפקידו בבנק הפועלים על רקע פרשת המנכ"ל ציון קינן שהואשם בתקיפה מינית של עובדת, תלונה שסרוסי נמנע מלדווח עליה לבנק ישראל ולדירקטוריון.

במאי 2017 מונה ליו"ר חברת הדיור המוגן "מגדלי הים התיכון". במאי 2018 מונה במקביל ליו"ר חברת "אנלייט אנרגיה מתחדשת".

בשנת 2021 הקים את חברת ההשקעות "פרייטק", שבין השאר השקיעה בחברת ההטכנולוגיה הפיננסית "טיפרנקס".

## חיים אישיים
נשוי לפרופ' ורד ויניצקי-סרוסי, דיקנית הפקולטה למדעי החברה באוניברסיטה העברית לשעבר, ואב לשתי בנות.

## קישורים חיצוניים

* יאיר סרוסי, באתר בנק הפועלים
* 

## הערות שוליים

קטגוריה:כלכלנים ישראלים
קטגוריה:דירקטורים ישראלים
קטגוריה:יושבי ראש בנק הפועלים
קטגוריה:עובדי משרד האוצר
קטגוריה:בוגרי האוניברסיטה העברית בירושלים
קטגוריה:ישראלים שנולדו ב-1955
נארה (קבוצה אתנית)

**נארה** היא קבוצה אתנית נילוטית החיה בדרום-מערב אריתריאה והמונה כ-1% מאוכלוסייתה ואחת מהקבוצות העתיקות ביותר באריתריאה. השם ההיסטורי לקבוצה הוא הכינוי החבשי "ברייה" המגיע משמו של אחד משבטי הנארה. החבשים השתמשו בבני השבט כעבדים כפי שעשו לשאר עמי השנקלה עד אשר המילה ברייה הפכה להיות לא לפני המאה ה-17 כפירוש ומקבילה למילה "עבד", כיום המילה ברייה היא כינוי גנאי.

הסברה היא שלנארה ולקונמה ישנו מוצא משותף. לפי המסורת החבשית הם התושבים המקורים של חבש אשר נושלו מאוחר יותר על ידי העמים הכושים והשמיים ומקורם אינו ידוע. 

הנארה מזוהים בכתבי הגאוגרפים מהיוונים והרומיים בשמות מאגבררי ואדיברי אשר אוכלים בשר פילים. לפי ההשערה שמו של נהר העטברה (במקור עסטברוס) הוא מצירוף המילים "עסט" (נהר) ו"ברוס" (ברייה) ומכאן נהר הברייה. האזכור הראשון של הנארה תחת השם ברייה בכתובות אקסומיות הוא מהמאה ה-4 מתקופתו של עזנה.

כיום הנארה הם ברובם מוסלמים וחלקם עדיין שומר על דתם המקורית. שפתם היא הנארה שהיא שפה נילו-סהרית. 

## לקריאה נוספת

*"Nara" in Siegbert Uhlig (Editor), **Encyclopaedia Aethiopica: He-N**, Otto Harrassowitz Verlag, 2007, 
*Richard Pankhurst, **The Ethiopian borderlands: essays in regional history from ancient times to the end of the 18th century**, The Red Sea Press, 1997, 
*Taddesses Tamrat, **Church and State in Ethiopia, 1270-1527**, Clarendon Press, 1972


## קישורים חיצוניים

*Eritrea: The Nara People 

## הערות שוליים




קטגוריה:אריתריאה: קבוצות אתניות
קטגוריה:עמי אפריקה
קטגוריה:קבוצות אתניות
ריינר הנקל

**ריינר הנקל** (בגרמנית: **Rainer Henkel**; נולד ב-27 בפברואר 1964) הוא שחיין עבר מערב גרמני. הוא אלוף עולם במשחים ל-400 מטר חופשי ול-1500 מטר חופשי. בעל שתי מדליות אולימפיות ושיאן עולם במשחה שליחים 4x200 מטר חופשי.

## ביוגרפיה
הנקל נולד באופלדן, שבנורדריין-וסטפאליה.

באליפות העולם בשחייה שנערכה בגואיאקיל, שבאקוודור בשנת 1982 זכה הנקל במדליית ארד במשחה שליחים 4x200 מטר חופשי בתוצאה של 7:25.46 דקות, אחרי ארצות הברית (7:21.09 דקות) וברית המועצות (7:24.91 דקות).

באולימפיאדת לוס אנג'לס (1984) זכה הנקל במדליית כסף לאחר ששחה בשלב המוקדמות במשחה שליחים 4x200 מטר חופשי. התוצאה שקבע כשחיין ראשון הייתה, 1:52.94 דקות. נוסף לכך, הוא סיים במקום רביעי במשחה ל-1500 מטר חופשי בתוצאה של 15:20.03 דקות, המנצח במשחה היה מייק אובראיין מארצות הברית (15:05.20 דקות).

באליפות אירופה בשחייה, שנערכה בסופיה שבבולגריה בשנת 1985, זכה הנקל בשתי מדליות, כסף וארד. מדליית כסף במשחה ל-1500 מטר חופשי בתוצאה של 15:10.34 דקות, אחרי אובה דאסלר ממזרח גרמניה (15:08.56 דקות) ולפני בן ארצו שטפן פייפר (15:20.67 דקות) ובמדליית ארד במשחה ל-400 מטר חופשי בתוצאה של 3:51.79 דקות, אחרי דסלר (3:51.52 דקות) וסבן לודז'ייבסקי (3:51.54 דקות).

### אלוף עולם
באליפות העולם בשחייה שנערכה במדריד, שבספרד בשנת 1986 זכה הנקל ב-3 מדליות, 2 מדליות זהב ומדליית כסף אחת. מדליות זהב במשחה ל-400 מטר חופשי בשיא תחרות חדש של 3:50.05 דקות, לפני דאסלר (3:51.26 דקות) ודניאל יורגנסן מארצות הברית (3:51.33 דקות) ובמשחה ל-1500 מטר חופשי בתוצאה של 15:05.31 דקות, לפני סטפאנו באטיסטלי מאיטליה (15:14.80 דקות) ויורגנסן (15:16.23 דקות). מדליית כסף במשחה שליחים 4x200 מטר חופשי בתוצאה של 7:15.96 דקות, אחרי מזרח גרמניה שקבעה שיא תחרות חדש של 7:15.91 דקות ולפני ארצות הברית (7:18.29 דקות).

### אלוף אירופה ושיאן עולם
באליפות אירופה בשחייה שנערכה בשטרסבורג שבצרפת בשנת 1987, זכה הנקל ב-3 מדליות, 2 מדליות זהב ומדליית כסף אחת. מדליות זהב במשחה ל-1500 מטר חופשי בתוצאה של 15:02.23 דקות, לפני דסלר (15:02.30 דקות) ופייפר (15:03.06 דקות) ובמשחה שליחים 4x200 מטר חופשי ב**שיא עולם חדש** של 7:13.10 דקות, לפני מזרח גרמניה (7:14.27 דקות) ושוודיה (7:21.31 דקות). מדליית כסף במשחה ל-400 מטר חופשי בתוצאה של 3:49.28 דקות, אחרי דסלר (3:48.95 דקות) ולפני בן ארצו תומאס פרנר (3:49.82 דקות).

באולימפיאדת סיאול (1988) זכה הנקל במדליית ארד במשחה שליחים 4x200 מטר חופשי בתוצאה של 7:14.35 דקות, אחרי ארצות הברית שקבעה שיא עולם חדש של 7:12.51 דקות ומזרח גרמניה (7:13.68 דקות). נוסף לכך, הוא סיים במקום שישי במשחה ל-1500 מטר חופשי בתוצאה של 15:18.19 דקות, המנצח במשחה היה ולדימיר סלניקוב מברית המועצות (15:00.40 דקות), בשלב המוקדמות הנקל קבע תוצאה של 15:14.64 דקות. במשחה ל-400 מטר חופשי הוא קבע את התוצאה העשירית בטיבה, 3:51.50 דקות, אך נמחק ממשחה גמר ב' ולכן דורג במקום 17.

## חייו האישיים
בשנים 1989–2001 היה נשוי הנקל להייקה הנקל, אלופת העולם (טוקיו 1991) ואלופה האולימפית (ברצלונה 1992) בקפיצה לגובה.

## קישורים חיצוניים

* ריינר הנקל, באתר *Sports123* 

קטגוריה:מדליסטים אולימפיים מערב גרמנים
קטגוריה:שחיינים גרמנים
קטגוריה:שיאני עולם בשחייה
קטגוריה:אלופי עולם בשחייה
קטגוריה:שחייני חופשי
קטגוריה:שחיינים באולימפיאדת לוס אנג'לס (1984)
קטגוריה:שחיינים באולימפיאדת סיאול (1988)
קטגוריה:שיאני עולם מערב גרמנים
קטגוריה:רוסים שנולדו ב-1964
מועצה אזורית חוף עזה

**מועצה אזורית חוף עזה** הייתה מועצה אזורית שריכזה תחתיה את כל ההתנחלויות שהוקמו בשטחי רצועת עזה. המועצה פורקה במסגרת תוכנית ההתנתקות, במהלכה פונו כל התנחלויות המועצה.

## היסטוריה
ב־1972 עלתה כוונה להקים מועצה אזורית עבור התנחלויות ברצועת עזה ופתחת רפיח, אולם היא ירדה מהפרק לאחר שהובהר שמשרד הפנים לא יוכל לעבוד עם מועצה בשטחים ומשרד הביטחון לא רצה לשאת בעלויות. במקום זאת סופקו שירותים מוניצפאליים ראשוניים על ידי מועצה אזורית אשכול שמונה בה עוזר לראש המועצה כאחראי על יישובים אלו. 

במאי 1979 הוקמה מועצה אזורית קטיף כשהיא כוללת את היישובים גני טל, מורג, כפר דרום, נצר חזני וקטיף, על פי צו של מפקד אזור חבל עזה תא"ל יצחק שגב. בראש המועצה הועמד ראובן רוזנבלט ומזכיר המועצה היה צבי הנדל. במועצה הוכללו אז המושבים קטיף, גני טל ונצר חזני וכן מורג וכפר דרום. בשנת 1988, הנדל נבחר לראש המועצה במקום רוזנבלט. בשנת 1996, עם בחירתו של הנדל לכנסת מטעם המפד"ל, נבחר אהרן (ארל'ה) צור לראשות המועצה. בשנת 2001 נבחר לראשות המועצה אבנר שמעוני, שכיהן בתפקידו עד לפירוק המועצה ב-2005.

כרבנים אזוריים כיהנו: הרב יגאל קמינצקי והרב יוסף אלנקווה.

המועצה פעלה עד קיץ 2005. בחוק יישום תוכנית ההתנתקות (התשס"ה – 2005) קבעה הכנסת כי ביום פינויו של היישוב האחרון מחבל עזה תחדל המועצה האזורית לפעול. בפועל חדלה המועצה לפעול ב-15 באוגוסט 2005, עם פינוי היישוב הראשון. משרדי המועצה מוקמו בנוה דקלים, ההתנחלות הגדולה ביותר בגוש קטיף ובמועצה כולה, שם פעל גם המתנ"ס האזורי.

המועצה בשיאה (ערב הפינוי) כללה 8,900 תושבים ב-22 התנחלויות. מרבית התושבים עבדו בתחומי החקלאות, התעשייה והחינוך.

## יישובי המועצה

## דגל המועצה
דגל המועצה האזורית היה דומה בצורתו לדגלי רוב המועצות האזוריות בארץ, כלומר – סמל המועצה על רקע צבעוני כלשהו ובמקרה זה כתום. עם תחילת המחאה נגד תוכנית ההתנתקות נעשה בו שימוש תכוף עד כדי כך שהרקע הכתום שלו הפך לסמל המחאה ושימש את המתנגדים לתוכנית גם בדגלים אחרים, בשלטים, בצמידים ואף בסרטים כתומים שנתלו על מכוניות ועמודים ברחבי הארץ.

## ראו גם
* גוש קטיף
* התנחלויות
* תוכנית ההתנתקות

## קישורים חיצוניים
* עבודה בנושא ההתפתחות של גוש קטיף בין השנים 1967-1992 באתר קטיף.נט
* 

## הערות שוליים

*
חוף עזה
ברייה

**ברייה** (בגעז: ባርያ) הוא מונח אתיופי שמשמעותו עבד. לאחר שהעבדות נאסרה באתיופיה, המונח הפך לכינוי גנאי לאנשים בעלי עור שחור כהה.

במקור המונח ברייה הוא אחד מהשמות של קבוצה אתנית בשם נארה שהאתיופים שברמה השתמשו בהם כמקור לעבדים ושהיו אחת מהקבוצות שכונו שנקלה. מאוחר יותר השם ברייה היה למילה בשפות האתיו-שמיות שמשמעותו עבד והניגוד למונח צ'ווה ("בן חורין").

ההבדלים בין צ'ווה לברייה מובאים במונחים של צבע עור. הברייה נחשבים כבעלי עור שחור (אמהרית: ጥቑር - טקור) לעיתים ללא קשר לצבע עורם במציאות, בעוד שהצ'ווה הם בעלי צבע עור חום-אדמדם (ቀይ - קיי). מבחינת אלו המזוהים עם צבע העור חום-אדמדם הצבע שחור מזוהה עבדות.

בקרב החברה הנוצרית האתיופית הברייה אינו מאמץ את דת אדונו וזאת משום שלנוצרים אסור להיות עבדים. אצל ביתא ישראל, לא היה, אך מעמדם נשאר כפי שהוא ואינו משתנה. נישואים בין ברייה לצ'ווה אסורים, ברוב המקרים נישואים של ברייה עם צ'ווה מתרחשים כאשר מעמדו החברתי של הצ'ווה הוא נמוך. ברייה שמשתייכים לקבוצות דת שונות אסורים בנישואי בניהם. צאצאי עבדים ומעורבים נחשבים גם הם לברייה כאשר הזיכרון הגנאלוגי משמש ככלי לזיהוי.

## ראו גם
*שנקלה
*טוקריר
*כושי

## לקריאה נוספת

*Timothy Fernyhough, "Slavry and Slave Trade in Southern Ethiopia in the 19th Century" in William Gervase Clarence Smith (Editor), **The Economics of the Indian Ocean slave trade in the nineteenth century**, Routledge, 1989, , pp. 103-130
*Hagar Salamon, "Reflectiotrs of Ethiopian Cultural Patterns on the Beta Israel Absorption in Israel: The "Barya" case" in Steven Kaplan, Tudor Parfitt & Emnuela Trevisan Semi (Editors), **Between Africa and Zion: Proceeding of the First International Congress of the Society for the Study of Ethiopian Jewry**, Ben-Zvi Institute, 1995, , pp. 126-130


## קישורים חיצוניים
* אלי אשד, העבדים של יהודי אתיופיה, המולטי יקום של אלי אשד

## הערות שוליים

קטגוריה:אתיופיה: חברה
קטגוריה:אריתריאה: חברה
קטגוריה:ביתא ישראל
קטגוריה:כינויי גנאי
קטגוריה:עבדות
קטגוריה:גזענות
Sega Saturn

**Sega Saturn** (**סגה סאטורן**) היא קונסולת משחקי וידאו שהושקה על ידי SEGA לראשונה ביפן ב-22 בנובמבר 1994, ובאירופה ב-11 במאי 1995 כיורשת של ה-Sega Megadrive/Genesis המצליחה. ייצור המערכת הופסק בשנת 1998 באמריקה הצפונית, באירופה, באוסטרליה ובאסיה. ובשנת 2000 ביפן. בישראל הופצה הקונסולה משנת 1995 על ידי סאני אלקטרוניקה.

למרות פופולריות הקונסולה ביפן, היא לא זכתה בנתח שוק דומה בצפון אמריקה ובאירופה לעומת הסוני פלייסטיישן והנינטנדו 64, המתחרות העיקריות שלה. אחת לסיבות כישלונה היה המשחק Sonic X-treme, שבוטל בעקבות בעיות בחברה ובגלל ביטולו, יצאה גרסת סאטורן למשחק המגה דרייב Sonic 3D Blast כמו גם המשחק Sonic R לסגה סאטורן.

## משחקים
חלק גדול מספריית המשחקים של הסאטורן הגיע מפורטים של משחקי ארקייד, ביניהם ניתן למצוא את Daytona USA, The House of the Dead, Sega Rally, Fighting Vipers, משחקי סדרת Virtua Fighter, סדרת Virtua Cop ועוד.

מלבד אלו, הפורטים של משחקי הלחימה הדו-ממדיים של Capcom כמו Darkstalkers 3, Marvel Super Heroes, X-Men vs. Street Fighter ו-Street Fighter Alpha 3, היו ידועים באיכותם ונאמנותם למקור.

משחקים אקסקלוסיביים פופולריים אחרים לסאטורן כוללים את Panzer Dragoon Saga, Guardian Heroes, Nights Into Dreams, Shining Force III, Burning Rangers, Radiant Silvergun ו-Saturn Bomberman.

משחקים רבים שעשו את הקונסולה פופולרית ביפן לא קיבלו הוצאה גם במערב, כמו Grandia, Lunar: Silver Star Story Complete, Policenauts, סדרת Sakura Wars ועוד.
## קישורים חיצוניים

* אתר SegaSaturn.co.uk 

## הערות שוליים

קטגוריה:קונסולות משחקים
קטגוריה:מכשירים שהושקו ב-1994
אסתטיקה קוגניטיבית

**הגישה הקוגניטיבית**, **אסתטיקה קוגניטיבית** או **קוגניטיביזם אסתטי** (באנגלית: **Aesthetic cognitivism**) היא תאוריה ומתודולוגיה בפילוסופיה של האמנות ובפסיכולוגיה של האמנות , הנשענת על תובנות ועקרונות של הפסיכולוגיה הקוגניטיבית. המתודולוגיה היא מטבעה רב-תחומית, בשל הסתמכותה על מחקרים במדעי הרוח, מדעי החברה והמדעים המדויקים, וכוללת מספר רב של גישות ושיטות ניתוח.

## סקירה

הגישה הקוגניטיביות מהווה תגובת נגד למרבית המתודולוגיות ששלטו במחקרי אמנות, במיוחד בתורת הספרות ובתאוריה הקולנועית, שלא הסתמכו על מחקר מדעי. במחצית השנייה של המאה ה-20 חקר האמנות הסתמך לרוב על גישות ממדעי הרוח והחברה, בהן הגישות הפסיכואנליזה, סמיוטיקה, סטרוקטורליזם, פוסט-סטרוקטורליזם ומרקסיזם.

### הגישה הקוגניטיבית בקולנוע
הגישה הקוגניטיבית בתאוריה הקולנועית (Cognitive Film theory) הוצגה לראשונה באמצע שנות ה-80 בסדרה של מאמרים וספרים בנושא. הכותבים החלו לנקוט בגישת מחקר שונה כלפי תאוריות קולנועיות ולימודי הקולנוע.

ב-1985 דייוויד בורדוול העלה את הפופולריות של הגישה עם ספריו *Narration in the Fiction Film* ועם *The classic Hollywood cinema* שנכתב יחד עם ג'נט סטייגר וקריסטין תומפסון. הספרים הללו השפיעו בצורה משמעותית על חקר הקולנוע ובעיקר על הפסיכולוגיה של הצופה, שהתבססה על פסיכולוגיה קוגניטיבית. במקביל, בזמן שבורדוול עסק בפיתוח מתודה חדשה בלימודי הקולנוע, הפילוסוף נואל קרול עסק בניסיון להפריך את התאוריות המקובלות. קרול יצא כנגד הגישה הפסיכוסמיוטית של סטפן הית' ומאוחר יותר ביקר את התאוריות של לאקאן, אלתוסר ובארת בספרו "מסטיפיקציית סרטים" (*Mystifying Movies*) משנת 1988. בורדוול וקרול ערכו יחד את האנתולוגיה "פוסט-תיאוריה: רקוסטרוקציה של לימודי קולנוע" (*Post-Theory: Reconstructing Film Studies*) ב-1996.

## ראו גם
* תאוריה קולנועית
* תאוריה פנומנולוגית קולנועית

## לקריאה נוספת

* Arnold, M. B. *Emotion and personality*. New York: Columbia University Press. 1960. 180-182.
* Caroll, Noël. "The Power of Movies". *Daedalus*, 114 (1985): 79-103.


## קישורים חיצוניים
* Aesthetics and Cognitive Science באתר האנציקלופדיה לפילוסופיה של סטנפורד 

## הערות שוליים

קטגוריה:פסיכולוגיה קוגניטיבית
קטגוריה:קולנוע
קטגוריה:מושגים באסתטיקה
טורוס סקופיה

ממוזער|ההיכל הביתי החדש '''טרייקובסקי'''
**טורוס סקופיה** (במקדונית: **КK Торус Скопје**) היא קבוצת כדורסל מקדונית מהעיר סקופיה, המשחקת בליגת העל המקדונית.

## היסטוריה
הקבוצה הוקמה בשנת 1999. והחלה לשחק בליגה הבכירה בעונת 2008/09. בעונת 2009/10 הגיעה הקבוצה עד לגמר **[[הגביע המקדוני בכדורסל|הגביע המקדוני]]** ועד לחצי גמר הפלייאוף. ובעונת 2010/11 הגיעה הקבוצה עד לחצי גמר הגביע וחצי גמר הפלייאוף.

בעבר השתתפה הקבוצה בליגה הבלקנית. הקבוצה מארחת את משחקיה ב**[[היכל הספורט בוריס טרייקובסקי]]** המכיל 8,000 מקומות ישיבה.

## הישגים ותארים
***[[ליגת העל המקדונית בכדורסל|הליגה המקדונית]]**:
**חצי גמר: 2010, 2011
***[[הגביע המקדוני בכדורסל|הגביע המקדוני]]**:
**גמר: 2010
**חצי גמר: 2011

קטגוריה:קבוצות כדורסל מקדוניות
קטגוריה:סקופיה: מועדוני ספורט
קטגוריה:קבוצות כדורסל שהתפרקו
חותרניים

**חותרניים** (שם מדעי: Corixidae) היא משפחה של פשפשי מים אשר מאכלסים ברכות ונחלים בעלי זרימה איטית. ידועים כ-500 מינים ב-33 סוגים שונים הנפוצים בכל העולם, בישראל כ-20 מינים. מבחינה חיצונית הם מזכירים לעיתים את השטגביים אך בניגוד אליהם שוחים קרוב לקרקע כשגבם פונה מעלה.

לחותרניים יש באופן כללי גוף שטוח באורך של עד 13 מילימטרים, יש להם 4 רגלים אחוריות ארוכות ושתים קדמיות קצרות. הרגלים האחוריות מכוסות בשערות והן מעוצבות בצורת משוטים, מכאן בא השם חותרניים. בקצה שתי הרגלים האמצעיות קבועות ציפורנים שבעזרתן הם נאחזים בקרקע, ובעזרת הרגלים הקדמיות אשר מעוצבות ככפית הם מחפשים חלקיקי רקב צמחי ואצות על הקרקעית אשר מהווים את מזונם העיקרי של רוב סוגי החותרניים, אולם חלק ממיני החותרניים הם טורפים וניזונים גם מזחלי יתושים. כדי לנשום, עולים החותרניים לפני המים, שם הם קולטים בועת אוויר לתוך חלל הנמצא מתחת לכנפיהם.

בזמן החיזור משפשף הזכר את רגליו הקדמיות ומשמיע קולות צרצור חזקים. אחד ממיני החותרנית ידוע כאחד החרקים הרעשנים ביותר בטבע, למרות גודלו, נמדד משמיע קולות בעוצמה של 99.2 דציבלים ששקולים בערך לרעש שמייצרת רכבת תחתית. את הביצים מדביקות הנקבות לצמחים, מקלות או סלעים השקועים תחת המים.

במקסיקו אחדים מהמינים משמשים כמזון לבני אדם ולחיות מחמד.

## סוגים המצויים ב[[ישראל]]
* תת-משפחה Corixinae
** סוג חותרן Corixa
** סוג Hesperocorixa
** סוג תלומית Sigara
* תת-משפחה Micronectinae
** סוג חותרנית Micronecta

## קישורים חיצוניים

* 

## הערות שוליים

קטגוריה:בעלי חיים שתוארו ב-1815
קטגוריה:טקסונים שתוארו בידי ויליאם אלפורד ליץ'
קטגוריה:פשפשאים
קטגוריה:חרקי מים